CELEX: 32012D0173
Language: mt
Date: 2012-03-23 00:00:00
Title: Deċiżjoni tal-Kunsill 2012/173/PESK tat- 23 ta’ Marzu 2012 dwar l-attivazzjoni taċ-Ċentru ta’ Operazzjonijiet tal-UE għall-missjonijiet u l-operazzjoni tal-Politika ta’ Sigurtà u Difiża Komuni fil-Qarn tal-Afrika

27.3.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 89/66
            
         DEĊIŻJONI TAL-KUNSILL 2012/173/PESK
   tat-23 ta’ Marzu 2012
   dwar l-attivazzjoni taċ-Ċentru ta’ Operazzjonijiet tal-UE għall-missjonijiet u l-operazzjoni tal-Politika ta’ Sigurtà u Difiża Komuni fil-Qarn tal-Afrika
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 42(4) u 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:
   
               (1)
            
            
               Fis-17 ta’ Diċembru 2004, il-Kunsill Ewropew approva l-proposti li jippermettu l-istabbiliment ta’ ċentru ta’ operazzjonijiet u l-punti ta’ referenza tiegħu.
            
         
               (2)
            
            
               Fit-18 ta’ Ġunju 2007, il-Kunsill approva l-Linji Gwida għall-Istruttura ta’ Kmand u Kontroll għall-Operazzjonijiet Ċivili tal-UE fil-Maniġġar ta’ Kriżijiet.
            
         
               (3)
            
            
               Fis-7 ta’ April 2008, bid-Deċiżjoni 2008/298/PESK (1) il-Kunsill emenda d-Deċiżjoni 2001/80/PESK tat-22 ta’ Jannar 2001 dwar l-istabbiliment tal-Persunal Militari tal-Unjoni Ewropea (2) sabiex jispeċifika inter alia l-kompiti tal-Persunal Militari tal-Unjoni Ewropea (EUMS) fir-rigward taċ-Ċentru ta’ Operazzjonijiet tal-UE.
            
         
               (4)
            
            
               Fl-10 ta’ Novembru 2008, il-Kunsill adotta l-Azzjoni Konġunta 2008/851/PESK (3) li tistabbilixxi l-operazzjoni Atalanta bil-ħsieb ta’ kontribut għad-deterrenza tal-piraterija ‘l barra mix-xtut tas-Somalja.
            
         
               (5)
            
            
               Fil-15 ta’ Frar 2010, il-Kunsill adotta d-Deċiżjoni tal-Kunsill 2010/96/PESK (4) dwar operazzjoni militari tal-UE biex tikkontribwixxi għat-taħriġ tal-Forzi tas-Sigurtà tas-Somalja (EUTM Somalia).
            
         
               (6)
            
            
               Fl-14 ta’ Novembru 2011, il-Kunsill adotta Qafas Strateġiku għall-Qarn tal-Afrika sabiex jiggwida l-impenn tal-UE fir-reġjun.
            
         
               (7)
            
            
               Fl-1 ta’ Diċembru 2011, il-Kunsill qabel li jaċċellera l-ippjanar għall-attivazzjoni taċ-Ċentru ta’ Operazzjonijiet tal-UE għall-missjonijiet u l-operazzjoni tal-Politika ta’ Sigurtà u Difiża Komuni (PSDK) fil-Qarn tal-Afrika, f’konformità mat-termini ta’ referenza tiegħu.
            
         
               (8)
            
            
               Fis-16 ta’ Diċembru 2011, il-Kunsill qabel dwar il-Kunċett ta’ Maniġġar ta’ Kriżijiet għall-missjoni tal-Bini tal-Kapaċitajiet Marittimi Reġjonali (RMCB), bħala missjoni ċivili tal-PSDK b’għarfien espert militari.
            
         
               (9)
            
            
               Fit-23 ta’ Jannar 2012, il-Kunsill qabel li ċ-Ċentru ta’ Operazzjonijiet tal-UE għandu jiġi attivat għall-missjonijiet u l-operazzjoni tal-PSDK fil-Qarn tal-Afrika.
            
         
               (10)
            
            
               Iċ-Ċentru ta’ Operazzjonijiet tal-UE għandu jiffaċilita l-koordinazzjoni u jtejjeb l-istrateġiji fost il-missjonijiet u l-operazzjoni tal-PSDK fil-Qarn tal-Afrika, fil-kuntest tal-Qafas Strateġiku għall-Qarn tal-Afrika u f’kollaborazzjoni mill-qrib mar-Rappreżentant Speċjali tal-Unjoni Ewropea (RSUE) għall-Qarn tal-Afrika.
            
         
               (11)
            
            
               Iċ-Ċentru ta’ Operazzjonijiet tal-UE għandu jkun appoġġat mill-istrutturi eżistenti tal-EUMS (Persunal Militari tal-Unjoni Ewropea), irrinforzat mill-Element ta’ Appoġġ tal-EUTM Somalia u l-Grupp ta’ Kollegament tal-Atalanta.
            
         
               (12)
            
            
               B’kont meħud tal-ħtieġa li jiġi ottimizzat l-appoġġ tiegħu għall-missjonijiet u l-operazzjonijiet kollha tal-PSDK, l-EUMS għandu jipprovdi appoġġ liċ-Ċentru ta’ Operazzjonijiet tal-UE skont il-mezzi u l-kapaċitajiet tiegħu,
            
         ADOTTA DIN ID-DEĊIŻJONI
   Artikolu 1
   Attivazzjoni taċ-Ċentru ta’ Operazzjonijiet tal-UE
   1.   Iċ-Ċentru ta’ Operazzjonijiet tal-UE għandu jiġi attivat b’appoġġ tal-missjonijiet u l-operazzjoni tal-Politika ta’ Sigurtà u ta’ Difiża Komuni (PSDK) fil-Qarn tal-Afrika, jiġifieri Operazzjoni Atalanta, EUTM Somalia, u l-missjoni ċivili ppjanta tal-PSDK dwar il-Bini tal-Kapaċitajiet Marittimi Reġjonali (RMCB).
   2.   L-attivazzjoni taċ-Ċentru ta’ Operazzjonijiet tal-UE għandha tkun mingħajr preġudizzju għal-linji ta’ kmand militari u ċivili rispettivi tal-missjonijiet u l-operazzjoni, imsemmija fil-paragrafu 1.
   Artikolu 2
   Mandat u kompiti
   1.   Iċ-Ċentru ta’ Operazzjonijiet tal-UE għandu jipprovdi appoġġ fil-qasam tal-ippjanar operattiv u t-tmexxija tal-Operazzjoni Atalanta, EUTM Somalia, u l-missjoni ċivili futura tal-PSDK dwar il-Bini tal-Kapaċitajiet Marittimi Reġjonali (RMCB), bil-ħsieb li jiżdiedu l-effiċjenza, il-koerenza u s-sinerġiji. F’dan il-qafas iċ-Ċentru ta’ Operazzjonijiet tal-UE għandu jgħin jiffaċilita l-iskambju ta’ informazzjoni u jtejjeb il-koordinazzjoni u jsaħħaħ is-sinerġiji ċivili-militari.
   2.   Iċ-Ċentru ta’ Operazzjonijiet tal-UE għandu jwettaq il-kompiti li ġejjin:
   
               (a)
            
            
               li jipprovdi, billi juża l-għarfien militari u l-għarfien ta’ ppjanar speċjalizzat tiegħu, appoġġ dirett lill-Kmandant tal-Operazzjonijiet Ċivili għall-ippjanar u t-tmexxija operattivi tal-missjoni tal-RMCB,
            
         
               (b)
            
            
               li jipprovdi appoġġ lill-Kmandant tal-Missjoni EUTM u jsaħħaħ il-koordinazzjoni strateġika bejn il-EUTM Somalia u l-missjoni u l-operazzjoni l-oħra tal-PSDK fil-Qarn tal-Afrika,
            
         
               (c)
            
            
               li jikkollabora mal-Operazzjoni Atalanta,
            
         
               (d)
            
            
               li jipprovdi appoġġ lid-Direttorat tal-Maniġġar ta’ Kriżijiet u l-Ippjanar (CMPD), fuq talba tiegħu, fl-ippjanar strateġiku tiegħu għall-missjonijiet u l-operazzjoni tal-PSDK fil-Qarn tal-Afrika,
            
         
               (e)
            
            
               li jiffaċilita l-interazzjoni bejn il-missjonijiet u l-operazzjoni tal-PSDK għall-Qarn tal-Afrika u l-istrutturi bbażati fi Brussell,
            
         
               (f)
            
            
               li jiffaċilita l-koordinazzjoni u jtejjeb is-sinerġiji fost l-Operazzjoni Atalanta, l-EUTM Somalia, u r-RMCB, fil-kuntest tal-Istateġija għall-Qarn tal-Afrika u f’kollaborazzjoni mill-qrib mar-Rappreżentant Speċjali tal-Unjoni Ewropea (RSUE) għall-Qarn tal-Afrika.
            
         Artikolu 3
   Kap taċ-Ċentru ta’ Operazzjonijiet tal-UE
   1.   Il-Kaptan (Forza Navali) Ad VAN DER LINDE huwa b’dan maħtur Kap taċ-Ċentru ta’ Operazzjonijiet tal-UE għal perijodu ta’ sentejn, li jista’ jiġġedded jekk il-Kunsill jiddeċiedi hekk.
   2.   Il-Kap taċ-Ċentru ta’ Operazzjonijiet tal-UE għandu jwettaq il-funzjonijiet tiegħu taħt il-kontroll politiku u d-direzzjoni strateġika tal-Kumitat Politiku u ta’ Sigurtà (KPS), u, kif opportun, taħt id-direzzjoni militari tal-Kumitat Militari tal-Unjoni Ewropea (EUMC).
   3.   Il-Kap taċ-Ċentru ta’ Operazzjonijiet tal-UE għandu jeżerċita l-awtorità fuq il-persunal taċ-Ċentru ta’ Operazzjonijiet tal-UE għall-kwistjonijiet kollha relatati mal-mandat u l-kompiti taċ-Ċentru ta’ Operazzjonijiet tal-UE.
   4.   Il-Kap taċ-Ċentru ta’ Operazzjonijiet tal-UE għandu jkun responsabbli li jwieġeb għat-talbiet indirizzati liċ-Ċentru ta’ Operazzjonijiet tal-UE mill-Kmandant tal-Operazzjonijiet Ċivili, il-Kmandant tal-Operazzjonijiet għall-Operazzjoni Atalanta, il-Kmandant tal-Missjoni EUTM, u s-CMPD. Huwa għandu jiżgura l-funzjonament korrett taċ-Ċentru ta’ Operazzjonijiet tal-UE u jikkoordina/tikkordina l-użu effiċjenti tal-kapaċitajiet tiegħu. Ir-responsabbiltà finali għad-dokumenti u d-deċiżjonijiet dwar l-ippjanar operattiv dwar it-twettiq tal-missjonijiet u l-operazzjoni għandha tibqa’ rispettivament tal-Kmandant tal-Operazzjonijiet Ċivili, il-Kmandant tal-Missjoni EUTM, u l-Kmandant tal-Operazzjonijiet għall-Operazzjoni Atalanta.
   5.   Fil-limiti tar-responsabbiltà tiegħu, il-Kap taċ-Ċentru ta’ Operazzjonijiet tal-UE għandu jirrapporta regolarment lill-EUMC u lill-KPS.
   Artikolu 4
   Persunal
   1.   Ir-riżorsi umani taċ-Ċentru ta’ Operazzjonijiet tal-UE għandu jkun magħmul minn:
   
               (a)
            
            
               persunal ipprovdut mill-EUMS,
            
         
               (b)
            
            
               l-Element ta’ Appoġġ tal-EUTM,
            
         
               (c)
            
            
               il-Grupp ta’ Kollegament tal-Atalanta,
            
         
               (d)
            
            
               persunal issekondat mill-Istati Membri.
            
         2.   Ir-riżorsi umani mqiegħda għad-dispożizzjoni taċ-Ċentru ta’ Operazzjonijiet tal-UE għandhom ikopru l-għarfien espert militari kollu meħtieġ għall-implimentazzjoni korretta tal-mandat u l-kompiti tiegħu abbażi ta’ pjan ta’ implimentazzjoni ppreżentat lill-KPS u għandu jkun soġġett għall-reviżjoni regolari. Id-definizzjoni preċiża tal-għarfien espert meħtieġ għandha tkun ir-responsabbiltà tal-Kap taċ-Ċentru ta’ Operazzjonijiet tal-UE, f’konsultazzjoni mill-qrib mal-Kmandanti tal-Operazzjonijiet u l-Missjonijiet, il-Kmandant tal-Operazzjonijiet Ċivili u l-EUMS.
   3.   Il-persunal kollu għandu jirrispetta l-prinċipji ta’ sigurtà u l-istandards minimi stabbiliti bid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni tal-informazzjoni klassifikata tal-UE (5).
   Artikolu 5
   Organizzazzjoni
   Iċ-Ċentru ta’ Operazzjonijiet tal-UE għandu jkun organizzat skont ir-responsabbiltajiet funzjonali li jikkorrispondu għar-rekwiżiti tal-missjonijiet u l-operazzjoni tal-PSDK li huwa jappoġġa.
   Artikolu 6
   Appoġġ mill-EUMS
   L-EUMS għandu, bil-mezzi u l-kapaċitajiet tiegħu, jipprovdi appoġġ liċ-Ċentru ta’ Operazzjonijiet tal-UE f’konformità mat-termini ta’ referenza tiegħu billi:
   
               (a)
            
            
               jiżgura d-disponibbiltà u l-prontezza tal-persunal, il-faċilitajiet u t-tagħmir taċ-Ċentru ta’ Operazzjonijiet tal-UE,
            
         
               (b)
            
            
               iwettaq il-manutenzjoni, l-aġġornament u s-sostituzzjoni tat-tagħmir taċ-Ċentru ta’ Operazzjonijiet tal-UE,
            
         
               (c)
            
            
               wettaq il-manutenzjoni tal-post użat miċ-Ċentru ta’ Operazzjonijiet tal-UE.
            
         Artikolu 7
   Finanzjament
   1.   Il-persunal ipprovdut mill-EUMS għandu jkun finanzjat f’konformità mar-regoli applikabbli għall-EUMS.
   2.   Il-persunal ipprovdut mill-Istati Membri għandhom ikunu esperti nazzjonali ssekondati bla spejjeż.
   3.   L-ispejjeż tal-ivvjaġġar u spejjeż oħrajn mhux koperti mill-baġits tal-missjoni u l-operazzjoni rispettiva tal-PSDK għandhom jitħallsu mill-baġit tas-Servizz Ewropew għall-Azzjoni Esterna, soġġett għar-regoli finanzjarji applikabbli.
   Artikolu 8
   Reviżjoni
   Il-mandat, il-kompiti, u l-funzjonament u l-iffinanzjar taċ-Ċentru ta’ Operazzjonijiet tal-UE, fil-kuntest tal-istrutturi ġenerali tal-Kunsill ta’ maniġġar ta’ kriżijiet, għandhom jiġu riveduti fl-24 ta' Settembru 2012 u f’intervalli regolari wara dan. Din id-Deċiżjoni tista’ tiġi riveduta kif adatt.
   Artikolu 9
   Dħul fis-seħħ u perijodu ta’ validità
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tapplika għal perijodu inizjali ta’ sentejn.
   
      Magħmul fi Brussell, it-23 ta’ Marzu 2012.
      
         
            Għall-Kunsill
         
         
            Il-President
         
         C. ASHTON
      
   
   
      (1)  ĠU L 102, 12.4.2008, p. 25.
   
      (2)  ĠU L 27, 30.1.2001, p. 7.
   
      (3)  ĠU L 301, 12.11.2008, p. 33.
   
      (4)  ĠU L 44, 19.2.2010, p. 16.
   
      (5)  ĠU L 141, 27.5.2011, p. 17.